סרט פלישה לבית

סרטי פלישה לְבַיִת (מאנגלית: Home invasion films, וגם: פלישה לבית והישרדות - Home invasion and survival) מהווים תת-סוגה של מותחני אימה, פעולה ופשע שעלילותיהם מתמקדות בחדירה אלימה ומאיימת של אדם אחד או יותר לבית מגורים שבו שוכנים בני אדם תמימים (יחיד, זוג, משפחה, קבוצת חברים, וכדומה) הנאלצים להילחם על חייהם ורכושם. החדירה נעשית במטרה לבצע פשע, כגון: שוד, סחיטה, השגת דבר-מה שלפולשים יש עניין בו, או רצח אקראי מתוך אלימות וסאדיזם לשמם. הפלישה עצמה והשלכותיה יתפסו את רובו המכריע של זמן המסך, אם לא את כולו. יש סרטים שכוללים סצנות פלישה שמטרתן לקדם את העלילה, אך אם אירוע הפלישה איננו מקור השתלשלות העלילה, סרט לא ייחשב בקטגוריה זו.

סרטים כאלה כוללים לרוב הפחדה פסיכולוגית או עינוי גופני או שניהם יחד, והם נחשבים בין סרטי האימה המפחידים ביותר, משום שחדירה לבית ולביטחון הפרטי היא איום ממשי יום-יומי. לפי מיון פנימי של סרטי אימה לסוגות (מותחן פסיכולוגי; אלימות גרפית; הֶרֶג; מפלצות וזומבים; תופעות על-טבעיות), סרטים העוסקים בפלישה לבית והישרדות משויכים לרוב לקטגוריות של מותחנים פסיכולוגיים וסרטי הרג, ועשויים לכלול אלימות גרפית. במשך השנים הופקו גם קומדיות ופרודיות על תת-סוגה זו.
ממוזער|שמאל|סצנה מתוך הסרט האילם The Lonely Villa (1909) שנחשב כסרט הראשון שהציג פלישה לבית. שנייה משמאל: מרי פיקפורד.
ממוזער|שמאל|הסרט האילם Suspense (1913) המציג פלישה לבית. מימין לשמאל: לויס ובר (מפיקה, במאית ושחקנית), ולנטין פול, סאם קאופמן.
אין ודאות לגבי מקור תת-סוגה קולנועית זו וראשיתה. חוקר הקולנוע זאק הסטנד סבר שבמונחי תרבות פופולרית, ניתן להצביע כמקור על האגדה האורבנית "השמרטפית והאיש מלמעלה" שנפוצה בארצות הברית בשנות ה-60 של המאה ה-20, אודות שמרטפית שאוימה על ידי גבר זר בטלפון ונרצחה אחרי שהתברר שהגבר נמצא בתוך הבית. אגדה זו זכתה למספר עיבודים קולנועיים, ובהם: "כשזר מתקשר" (1979), "צעקה" (1996) ו"חג מולד שחור" (1974; חודש פעמיים, בשנים 2006, 2019). החוקרת והסופרת פולה מרנץ כהן חזרה לתקופת הסרט האילם והביאה כדוגמה למאבק של משפחה בפולשים לביתה, את סרטו הקצר של ד.וו. גריפית' "The Lonely Villa"  משנת 1909. העיתונאית אג'ה רומנו הצביעה על "Suspense" משנת 1913 של המפיקה והבמאית לויס ובר, כסרט שבישר את הפלישה לבית כסגנון קולנועי ומטפורה שאלפרד היצ'קוק השתמש בה ב"אליבי" (1954), ובשנת 1967 בנה עלילה שלימה של מאבק חתול ועכבר בין פולשים לדיירת, ב"בודדה באפלה". "מעיין הבתולים" של הבמאי אינגמר ברגמן משנת 1960 סימן ציון דרך, כאשר ברגמן שילב את תמת הפלישה לבית עם תמת הנקמה ההופכת את הקערה על פיה, ובעקבותיו באו סרטים שבהם הקורבן או אדם קרוב אליו אחרי הירצחו, יוצא למסע נקמה בפולשים.

פולה מרנץ כהן סברה שסרטי פלישה לבית הפכו לסוגה בפני עצמה המשקפת את הפחד הגובר משחיקת ההבחנות בין המרחב הפרטי לזה הציבורי, ואת התחושה שהעולם החיצון מסוכן ובלתי צפוי יותר מבעבר. בנוגע לתפקיד הבית בסרטים אלה, מרנץ כהן מציינת עוד, שהבית הפך לחלופה חומרית למושג המשפחה האורגנית כסמל של יציבות בחברה המודרנית השבירה והמשתנה, ופגיעותו של הבית כמוטיב של מתח, קיימת בקולנוע מראשית ימיו.

בתסריטים מסורתיים, הפולשים הם בני אדם. אולם, על סמך ההגדרה המשפטית בארצות הברית לפלישה לבתים ("כניסה למגורים ללא רשות ובכוח", באנגלית: “Unauthorized and forceful entry into a dwelling") שלא כוללת את המושג "בן אדם", יש המרחיבים את ההגדרה גם לסרטים שבהם הפולש הוא גורם לא-אנושי, כגון שד. ערך זה עוסק בסרטים מסורתיים שבהם הפולשים הם בני אדם, ולא דן בפלישת שדים, זומבים, רוחות רפאים וכיוצא באלה.

 תמות ומאפיינים 
התמה המרכזית עוסקת בפריצה ותקיפה מצד האנטגוניסטים (הפולשים), וניסיונות הפרוטגוניסטים (הקורבנות) להגן על עצמם ועל הבית. לצד זאת, תיתכן תפנית שבעקבותיה הפולש הופך לניצוד, והדייר לַנָּבָל. עלילות של סרטי פלישה לבית כוללות מספר מוסכמות ומאפיינים קולנועיים, אך מקומו של כל מאפיין ומשקלו בעלילה יכולים להשתנות בהתאם לסיפור המסגרת.

מטעמי נוחות עריכה וקריאה, כאשר המושגים "פרוטגוניסט" (קורבן; דייר) ו"אנטגוניסט" (פולש; תוקף) מוזכרים להלן בגוף יחיד-זכר, הם נכונים גם בגופי רבים ונקבה.

 הבית 
בדרך כלל העלילה מתרחשת בבית פרטי, אך בהקשר הקולנועי, "בית" הוא הגדרה רחבה שכוללת גם בית קיץ, בקתת נופש, קרוואן, בית מלון או שהות אצל חברים, וכל מקום המשרה ביטחון ונינוחות על שוכניו, מפחית חשש לסכנה והופך אנשים לא-קרואים למסיגי גבול בעליל.

ברוב הסרטים מדובר בבית או דירה רחבי ידיים, וילה או קוטג' או בית אחוזה מבודד, בפרוורים או באזור כפרי רחוק ממרכז עירוני, ותכנונם הפנימי יוצר מעין מבוך (כולל חצר, אם יש). גודל הבית ובידודו יוצרים תחושה שהפולשים יכולים להיות בכל מקום בו, לפרוטגוניסטים אין לאן לברוח ועליהם להגן על עצמם. אם מדובר בזוג או משפחה, במהלך הסרט יתברר שהבית מסווה קונפליקטים ומתחים בין בני המשפחה. ככל שהוא מפואר ויקר יותר, כך הסודות אפלים יותר.

 הפרוטגוניסט 
קורבנות הפלישה מוצגים כבני אדם רגילים שאיתרע מזלם (בניגוד לסרטי סלאשר שבהם הקורבנות מביאים על עצמם את הצרה). אם היו בביתם, אזי דבר בלתי צפוי ונורא קרה. אם במקום אחר - הם היו במקום ובזמן לא נכונים. בכל מקרה, הקורבנות נקלעים למצב שלא הכירו מעולם, והם חסרי המיומנויות הדרושות למלחמה על החיים. מהסיבה הזו, פרוטגוניסטים בדרך כלל לא יהיו שוטרים, חיילים או כבאים בשירות פעיל. גם אם לפרוטגוניסט יש עבר צבאי או משטרתי, בעת העלילה הוא כבר לא היה בשירות פעיל. עם זאת, הפרוטגוניסטים צריכים להיות בעלי תושייה, כושר אלתור ונכונות לנקוט אלימות קשה לצורך הישרדות, כזו החורגת מההיבטים של הגנה עצמית, עד כדי רצח. אם הפרוטגוניסטים הם משפחה עם ילדים בגיל ההתבגרות או בוגרים יחסית, צפויים לצוף מתחים שנובעים מקונפליקטים בקשר הבין-דורי.

בסיום הסרט, חיי הפרוטגוניסט השתנו לנצח. ראשית, מאחר שהפתרון האפשרי היחיד הנתון לו הוא להרוג אדם אחר, אזי מרגע שנקט אלימות קיצונית, הוא לא יוכל עוד להתעלם מהפן הרצחני שבאישיותו, ולא יחזור להיות מי שהיה קודם לאירוע הפלישה. שנית, תחושת המצוקה והתלישות שנבעה מהפרת המרחב האישי והפקעת השליטה בו מידי הפרוטגוניסט, יוצרת רגש פחד רב-עוצמה שמזין את עצמו ולא מתפוגג במהרה.

 האנטגוניסט 
בדרך כלל, פורץ או תוקף עוטה מסכה או כובע גרב, ולובש בגד שחור לצורך הסוואה בשעות חשיכה. האנטגוניסטים הם אינטליגנטים, מתוחכמים ומיומנים במלאכת הפריצה ובהפעלת אלימות וטרור פסיכולוגי, לפחות במידה שתאפשר להם לשלוט במצב, לכפות את רצונם ולמנוע זאת מהפרוטגוניסטים. לעיתים קרובות, פולשים מבינים בטכנולוגיה, ינתקו קווי טלפון וחשמל, ויהרסו ציוד שעשוי לסייע לפרוטגוניסט

האנטגוניסט מוצג תמיד כבן-אנוש הפועל מתוך שיקול דעת, יהיו שיקוליו נוראים ככל שיהיו. הוא לא מפלצת חייתית או זומבי, ולא תחת השפעת קללה, וירוס או סם פסיכואקטיבי. מותו מידי הפרוטגוניסט, ככל שהוא מוצדק, הוא רצח לכל דבר.

בצפייה בסרטים שבהם מדובר בקבוצת פולשים, נמצא שבמקרים רבים יתגלעו חילוקי דעות וסכסוכים בין האנטגוניסטים בגלל נסיבות שונות, כגון: ניגודי אינטרסים לאור המניעים של כל אחד להשתתף בפשע, התייחסות מוסרית לנכונות לנקוט אלימות כלפי הדיירים עד כדי רצח על מנת להשיג את המטרה, או מתחים בין-אישיים שקדמו לביצוע הפשע.

 דינמיקה בין הקורבן לפולש 
לרוב, הפולשים לא מוכרים לקורבנות, ולכל הפחות, כך זה נראה בתחילת הסרט. יש סרטים שבהם התשובה נחשפת בהמשך העלילה. אם הבחירה בקורבן מסוים איננה אקראית, אזי המניע לפלישה לא יתגלה לפני חלוף מחצית זמן המסך. ייתכן שהצופה יידע את ההסבר, אבל לקורבן הדבר יתחוור בשלב מאוחר יותר. כושר האלתור של הפרוטגוניסט ויכולתו לקבל החלטות קשות ולשפוך דם, מציבות אותו לא אחת כתמונת מראה של האנטגוניסט, ולעיתים, שניהם מגלים מיומנויות דומות, כגון: יכולת לאלתר כלי נשק, לחמוק בין חללי הבית, להשתמש בטקטיקות הפחדה פסיכולוגיות ולהמשיך להילחם אחרי פציעה. כנגד זה, גם התוקף מגלה יכולת הישרדות גבוהה. הפרוטגוניסט לא רק שורד אלימות קשה מצד האנטגוניסט, אלא אף מאמץ אותה אחרי שהובאה אל ביתו, ולכן הסרט מתייחס ברגשות דו-ערכיים כלפי שניהם, משום שאלימותו של הקורבן מציבה אותו באותו מישור עם התוקף.

מוטיב המאפיין סרטים רבים הוא שהאנטגוניסט, "האחר", מוזמן או מתקבל בבית בסבר פנים יפות וגינוני אירוח, ובהדרגה מתרחש תהליך שבו הוא הופך לעוין, המארחים מסתכנים בהפיכתם לבני ערובה בביתם-הם, והאימה מועצמת דווקא כאשר התוקף מוזמן ברצון אל הבית, ומתברר שהקורבן, מתוך שיפוט לקוי, הוא האחראי לגורל שפקד אותו. במקרים כאלה, ייתכן שהתהליך ישקף תפקוד לקוי של התא משפחתי.

 סוד נסתר 
במהלך העלילה צפוי להיחשף "סוד נסתר" שנושאים איתם הדמויות או המקום, ומשמעותו היא שהדברים אינם כפי שהם נראים כלפי חוץ. מוטיב הסוד הנסתר מאפיין סרטים של אלפרד היצ'קוק, כגון "צל של ספק" ו"פסיכו", וחוזר בסרטים מאוחרים כגון "The Guest"  שביים אדם וינגרד (2014).

 כלי נשק 
ייתכן שימוש באקדחים, רובים וסכינים, וכן בכלי הפריצה עצמם ובאמצעים מאולתרים. בניגוד לסרטי סלאשר, כלי נשק בסרטי פלישה לבית אינם בהכרח אייקוניים או סמלים פאליים, אלא אמצעים שהקורבן יכול להשתלט עליהם ולהפנותם נגד הפולש, יכולת המשקפת תושייה שתאפשר לו לשרוד בסוף הסרט.

 טכנולוגיה ו"חוק מרפי" 
מערכת אלקטרונית או אמצעי אבטחה אחרים, לא יועילו בדרך כלל. לא בגלל האמצעים עצמם או הפעלה לקויה, אלא המחדל יהיה נעוץ בביטחון המופרז של הקורבנות שהטכנולוגיה תגן עליהם תמיד. גם טלפון סלולרי לא יועיל (מחוץ להישג יד, היעדר קליטה, סוללה שהתרוקנה וכדומה). סרטי אימה בכלל, יותר מסוגות אחרות, מפילים את הפרוטגוניסטים קורבנות ל"חוק מרפי": מזלם הרע הוא שהטכנולוגיה כשלה בעת הצורך.

 סיוע משטרתי 
קריאה למשטרה תתברר כחסרת תועלת. הגעת שוטרים במהלך הסרט לא תסיים את האירוע: שוטר יגיע באיחור או יהסס או יחוסל על ידי הפולש, וייתכן שיתגלה כמשתף פעולה עם האנטגוניסט. בסרטים רבים שוטרים מגיעים לקראת סוף הסרט, אחרי שהמאבק בתוך הבית הוכרע.

 שכנים 
אם מתגוררים שכנים בקרבת הבית, הם לא יהיו מודעים למתרחש ולא ישמעו קריאות לעזרה או לא יבינו אותן. במקרים קיצוניים, השכנים כבר מתים (הפולשים עברו דרך ביתם) או שהם מודעים לאירועים האלימים, אך יישארו אדישים ויעדיפו לא להתערב.

 בעלי חיים 
כאשר המשפחה המותקפת מחזיקה בבית חיית מחמד, החיה תיהרג במהלך הסרט. גורל דומה צפוי לבעלי חיים שהפולשים מביאים איתם, כגון כלבי תקיפה. אולם במרבית המקרים, מות החיה לא ייראה על המסך, משום שהצופים נוטים לחמול על בעלי חיים יותר מאשר על דמויות אנושיות.

נקמה
מעשה נקמה, אם יתרחש, איננו חלק מאירוע הפלישה שהניע את העלילה, אלא אירוע נפרד, והדמות הנוקמת לא בהכרח תהיה קורבן הפשע בעצמו, אלא דמות המקורבת מאוד לקורבן. נקמה כוללת מספר מאפיינים:
 הקורבן הוא תמים, פגיע ומעורר אהדה בלב הצופים.
 הפשע היה נורא וגרם להלם אצל הצופים.
 אחרי הפשע, הקורבן או המקורב מתגברים על האבל, הפחד, הספק ותחושת חוסר הביטחון.
 כאשר נופלת החלטה לנקום, הדמות הנוקמת מתחמשת לקרב.
 מידת העונש כמידת הפשע, והנקמה עקובה מדם ולא-אנושית.

 היפוך נראטיב הפלישה לבית 
מעבר לסרטים העושים שימושים במרכיבי העלילה המתוארים לעיל במינונים שונים, הופקו סרטים שחורגים מהנראטיב המקובל והופכים את מאפייניו על פיהם. בעקבות זאת נוצרה קטגוריה קולנועית הנקראת באנגלית Reverse Home Invasion (בתרגום חופשי: פלישה לבית במהופך): עלילות שבהן אנשים עם כוונות זדוניות מפתים קורבנות תמימים לבוא אל ביתם או חוטפים אותם לשם כדי לממש את זממם, או שהקורבנות נכנסים בתום לב לבית שבו שוכן רוצח, או שהפולשים בוחרים את הבית "הלא נכון" מבחינתם ומנסים לברוח. בקטגוריה זו נכללים סרטים כגון "הבית האחרון משמאל" (1972, חודש בשנת 2009), הסרט הראשון בסדרת "המנסרים מטקסס" (1974, חודש בשנת 2003), "The Perfect Host"  (קומדיה שחורה משנת 2010), "ההזמנה"  (2015), "לא לנשום" (2016), "תברח" (2017), "Unlisted Owner"  (2017) ו"Tau"  משנת 2018.

החוקרת, סופרת ומרצה האנגלייה דון קיטלי סבורה ששינויים והיפוכים אלה יוצרים איום קרוב יותר, אשר באופן זה או אחר שובר את הקווים המפרידים בין הפנים והחוץ, בין "אנחנו" ו"הם", בין הבית ומה שמעבר לו, בין בן המשפחה או החבר לזר ובין ה"עצמי" לבין ה"אחר". שינויים אלה, לדברי קיטלי, מאתגרים את הצופים לתהות מי באמת ה"זרים" בחייהם, היכן הם ומה הם מסוגלים לעולל.

 טכניקות הפקה 
כדי להעצים את תחושת הפחד אצל הצופה, רווחות טכניקות של שימוש בזוויות צילום ותנועות מצלמה, תאורה וצליל.

 זוויות צילום ותנועות מצלמה 

צילום לונג שוט של הבית נועד לתאר את בידודו, וצילום מתוך הבית כלפי חוץ גורם לצופה לראות מנקודת מבט אישית שמציבה אותו בנעליו של הפרוטגוניסט. צילומי תקריב מדגישים את פחדי הפרוטגוניסט וממחישים לצופה עד כמה הָאִיּוּם קרוב. כמו כן, מקובל שימוש במצלמה ידנית רועדת שיוצרת תחושת טירוף, אי-התמצאות ופאניקה, במיוחד בבתים גדולים דמויי מבוך. "Jump scare" נוצרת כאשר האנטגוניסט נכנס לפריים, באמצעות מעבר פתאומי מלונג שוט לתקריב.

שימוש בזווית צילום גבוהה או נמוכה נועד להדגיש את יחסי הכוחות בסרט. למשל, זווית צילום נמוכה מנקודת המבט של הפרוטגוניסט מתארת את האנטגוניסט כחזק יותר, ומראה לצופה מהפרספקטיבה של הקורבן כיצד נוצר הפחד.

המבקר דניאל קרקלנד סבור שלמצלמה, אותה הוא מכנה "מלכת אימת הפלישה לבית", יש תפקיד מכריע בסרטים אלה משום שהיא הפעלן היחיד החופשי לנוע בחללים המוגבלים, יכולה להתקרב, להתרחק ולברוח בניגוד לגיבורים, וכל פריט שהמצלמה מתמקדת בו הופך להיות משמעותי בעלילה. לטענת קרקלנד, סרטים רבים מקטגוריה זו נשכחים משום שהם מתמקדים באלימות ובזעם במקום ביחסים בין המצלמה לקורבנות, ואפילו הפקות במרחב גדול יותר כושלות בסוף מכיוון שהמצלמה לא מקבלת דגש ראוי.

 תאורה 
תאורה מאופקת וחלשה היוצרת אצל הצופה תחושת מועקה, טיפוסית לסרטים כאלה, משום שפשעי פריצה מתרחשים בעיקר בלילה. לצורך הזה משתמשים בטכניקות תאורה שונות, כגון קיארוסקורו, טכניקת ניגוד אור-צל שבה נעשה שימוש בסרטי אימה עוד משנות ה-20 של המאה ה-20.

מכיוון שבעלילות רבות זרם החשמל מנותק ואין בזירת ההתרחשות מקור אור ראשי , נוצרת תחושת חוסר ישע של הפרוטגוניסטים הנעזרים במקורות חלופיים אשר אמנם מספקים אור, אך מצד שני יוצרים צללים המקשים על הצופה ויוצרים אצלו תחושת אי-נוחות.

 פסקול 
צלילים דיאגטיים שנובעים מההתרחשות על המסך, משמשים ליצירת מתח ופחד. הם יהיו חזקים מהרגיל, ובתהליך ערבול הצליל הם מוגברים כדי ליצור חרדה. צלילים לא-דיאגטיים שנוספים כרקע, יוצרים אווירה כאוטית, וצלילים החוזרים על עצמם ללא הרף גורמים לדברים שגרתיים להיראות ולהישמע אבנורמליים (כגון: חזרתיות של תיבת נגינה או הקלטה פגומה). במוזיקת הרקע רווח שימוש בצלילים קונטרפונקטליים היוצרים ניגוד מול הדמות או המעשים הנראים על המסך. חולשת הקשר בין ההתרחשות למוזיקה מעצימה את רשעותו של האנטגוניסט ואת תחושת המועקה (כגון: מוזיקה קלאסית או שיר רך המלווה מעשה רצח).

 הקשרים תרבותיים 
הבמאי וס קרייבן אמר שסרטי אימה לא יוצרים פחדים, אלא משחררים פחדים קיימים. סרטים כאלה מאפשרים ליחיד להתמודד עם פחדיו ומלמדים על תרבות החברה שבו נוצרו. סרטי אימה בכלל, מבטאים חרדות חברתיות קולקטיביות שמקורותיהן תרבותיים, וסרטי פלישה לבית מבטאים פחד אוניברסלי חוצה-תרבויות: הפחד מהפרת המרחב הביתי ומהלא-נודע שמחוצה לו. אך כל תרבות מגדירה ויוצרת סיפורי אימה באופן שונה, ולכן האופן שבו קולנוענים מעבדים אותם, שונה ותלוי בחוויות התרבותיות של מדינות המוצא שלהם. סרטי פלישה לבית נחשבים למטפורה חברתית לקסנופוביה ולפחד מפני פלישת "האחר", האאוטסיידר שאיננו משתלב בחברה, למרחב הפרטי, ואולם, גם כאשר מדובר בסוגיות אוניברסליות של פערים חברתיים וקונפליקט בין מעמדות, זוויות ההתייחסות יהיו שונות.

הקולנוע האמריקאי עוסק בהרחבה בנושא הפלישה לבית. מבקרת סרטי האימה הקנדית קלי מק'נילי סבורה שהסרטים האמריקאיים ניזונים מתחושת הצורך של האזרחים ליטול לידיהם את ההגנה על ביטחונם האישי, כפי שבא לידי ביטוי בוויכוח על הזכות לשאת נשק, ומוּנָעִים על ידי פרנויה וחוסר אמון כלפי כוחות מבחוץ והקרובים להם בתוך המדינה, פרנויה ששורשיה מגיעים עד תקופת המקארתיזם ו"הבהלה האדומה" של שנות ה-40 וה-50 של המאה ה-20. זאת, תוך אלימות שמקורותיה נובעים מתקופות ואירועים אלימים לאורך ההיסטוריה של האומה האמריקאית (טבח ילידים, תקופת העבדות, מלחמת האזרחים, תקופת היובש, מלחמת וייטנאם, המלחמה הקרה, משפטי המכשפות בסיילם, מעשי רצח פוליטיים, כתות קיצוניות, התנועה האפרו-אמריקאית לזכויות האזרח, חוקי ג'ים קרואו והקו קלוקס קלאן, מהומות לוס אנג'לס ואלימות משטרתית, ועד אירועי ירי בבתי ספר).

בעקבות פיגועי 11 בספטמבר בא גל סרטי אימה שאותו הובילו הובילו סרטי פלישה לבית, מפלצות ופאונד פוטג'. בתת-סוגה של פלישה לבית חלו תמורות, כאשר סכנות שנחשבו מופשטות ונדירות, הפכו לממשיות ובלתי נמנעות, וסרטים ביטאו פרנויה, חרדת מלחמה ואבל. אירועי מפתח מפחידים החלו להתרחש לאור יום לאחר עשורים של פחדים בחושך, תוך התמקדות בזוגות ומשפחות שבאופן אקראי הפכו לקורבנות בביתם.

בקולנוע הצרפתי, פלישה לבית היא נושא עיסוק משמעותי של זרם הקיצוניות הצרפתית החדשה  שהתהווה בראשית המאה ה-21 ודוגל בסרטים אפלים חפים מרגשות. סרטי פלישה לבית של אסכולה זו מאופיינים באלימות קיצונית הכוללת אלימות גופנית-ביולוגית  ומינית עם אלמנטים של ניצול וגור. קלי מק'נילי קושרת בין ביטויי אלימות אלה לבין התמודדות החברה הצרפתית עם קסנופוביה, ממשלה ימנית-קיצונית וחוסר אמון וחרדה ציבוריים ששורשיהם מגיעים עד המהפכה הצרפתית והכיבוש הגרמני במלחמת העולם השנייה.

 נשים ומגדר

משום שפגיעוּת הקרבנות היא מוטיב מרכזי בסרטי פלישה לבית, ומבחינה היסטורית הבית נחשב מרחב נשי, תת-סוגה זו נוטה להתמקד בנשים. סרטים רבים מתארים את דמות האישה הפרוטגוניסטית באופן סטריאוטיפי כדי להדגיש את רשעות האנטגוניסט, מבליטים את היות הנשים דמויות פגיעות ומחזקים סטריאוטיפים שליליים, בנוסף לאלימות פיזית ומינית. בעוד שמגברים מצפים להילחם ולהגן על קניינם, נשים מוזהרות תדיר שהפרת המרחב הפרטי שלהן עלולה להסתיים בתקיפה מינית או מוות. בנוסף לסטריאוטיפ האישה החלשה, קולנוענים נוטים להשתמש בקלישאות שליליות נוספות, כגון שבירות, תמימות ואף מודעות עצמית נמוכה. כאשר מדובר באנטגוניסטית (אישה תוקפת), היא תוצג כמופרעת נפשית ("חיזור גורלי"; "דרושה שותפה רווקה"), בעוד גבר יוצג כפושע קר רוח. כשמדובר בזוג פרוטגוניסטים, אישה וגבר, הגבר יהיה לרוב חסר אונים כמו בת-זוגו, אלא שבמקרים רבים השוויון המגדרי מושג כאשר הגבר סובל מפציעה מוקדמת המצדיקה את חולשתו ("דרושה שותפה רווקה"; "חדר פנוי").

העיתונאית מריה ראמוס טוענת שסרטי פלישה לבית נוטים לעשות שימוש יתר בקלישאת "הנערה האחרונה", זו אשר נשארת להכריע לבדה את האנטגוניסט, ובתחילת הסרט זוהתה כחוליה החלשה, הרכרוכית המייבבת. במקרים שבהם הנערה האחרונה חורגת מהתבנית הזו ומגלה תושייה, באופן כלשהו היא נענשת על כך, ונשים חזקות מבחינה מנטלית לא שורדות. מבחינת ראמוס, הבעיה היא שדווקא נשים שלא מאיימות על האגו הגברי, הן שנענשות, וסרטים אלה הם מטפורה של שגרת חיי הבית והאלימות שנשים חוות יום-יום. באופן דומה, קימברלי ריצ'י סבורה שדמות הנערה האחרונה, גם אם היא שורדת ואף הורגת את האנטגוניסט, רק במזל היא לא עוברת עינויים או אונס. כמו כן, תסריטאים משתמשים בדמות האם כדי לעורר חמלה על אישה המגנה על צאצאיה, כהצדקה לאלימות. ריצ'י סבורה שבעידן של Me Too, כאשר נשים נוטלות כוח חזרה לידיהן, הן ראויות ליחס שונה בסרטים. אף על פי שתסריטאים מתקנים את מעמד האישה בקולנוע בראייה פמיניסטית, ריצ'י לא רואה שינוי בתיאורי נשים בסרטי פלישה לבית.

על אף האמור לעיל ולמרות היבטים סקסיסטיים בולטים בתיאור דמות האישה, סרטים כאלה יכולים להעצים אותה ולאפשר לה לצאת מנצחת. במאה ה-21 מזוהה שינוי מגמה, וסרטי פלישה לבית מציגים יותר נשים קשוחות המסוגלות להגן על עצמן. כמו כן, יש המצביעים על התפתחויות בתיאור האישה בקולנוע ההוליוודי, החל מפרוטגוניסטית חסרת אונים, עבור באישה המשיבה מאבק אך מוכרעת, ועד דמות האישה החזקה והעצמאית המכריעה את תוקפיה בניגוד לסטריאוטיפים המקובלים.

כאשר מדובר בזוג, בניגוד לסוגות אחרות, הגבר איננו האביר המגן על אהובתו, אלא שניהם לכודים, מפוחדים ונאבקים באותה מידה, אם כי בתפקידים מסוימים יהיו הבחנות מגדריות (האישה תעיר את הגבר בבהלה; הגבר ייצא לבדוק מחוץ לבית והאישה תמתין מפוחדת). העיתונאית אניה סטנלי מצביעה על כך שבקולנוע האמריקאי התפקידים שוויוניים יחסית, בעוד שבאירופה קיימת נטייה לשמר הבחנות מגדריות. בני זוג לבדם, נחשפים לסכנה רק אם ינסו להיאבק או לברוח, אך אם מדובר במשפחה עם ילדים, התסריט מדגיש את ההורים המסכנים עצמם כדי להגן על ילדיהם. בהיעדר הילדים (נהרגו או ברחו), תפקיד ההורים בעלילה יחזור למאפייני הישרדות.

 רשימת סרטי פלישה לבית 

הרשימה שלהלן מבוססת על בסיס הנתונים האינטרנטי IMDb, מאגר הביקורות Rotten Tomatoes, כתבות העוסקות בקטגוריה זו וביקורות סרטים. הסרטים מפורטים לפי סדר כרונולוגי עולה של מועדי יציאתם.
שנות ה-40 וה-50 של המאה ה-20
+מועד יציאהשם בעבריתשם מקורימדינהסוגהמקורהערות31 ביולי 1948קי לארגוKey Largoארצות הבריתסרט אפל24 בספטמבר 1948סליחה, טעות במספרSorry, Wrong Numberארצות הבריתסרט אפל13 ביולי 1951He Ran All the Wayארצות הבריתפשע; סרט אפל29 במאי 1954אליביDial M for Murderארצות הבריתפשע17 בספטמבר 1954סאדנליSuddenlyארצות הבריתסרט אפל13 ביולי 1955The Night Holds Terrorארצות הבריתפשע13 בפברואר 1956שעות גורליותThe Desperate Hoursארצות הבריתסרט אפלהסרט חודש ב-1990

שנות ה-60
+מועד יציאהשם בעבריתשם מקורימדינהסוגהמקורהערות8 בספטמבר 1960פסיכוPsychoארצות הבריתאימה10 ביוני 1964Lady in a Cageארצות הבריתאימההעלילה מתמקדת במעלית שהגיבורה לכודה בה בתוך בית האחוזה שלה.26 באוקטובר 1967בודדה באפלהWait Until Darkארצות הבריתאימה14 בדצמבר 1967בדם קר|In Cold Bloodארצות הבריתדרמה ביוגרפית; אימהמבוסס על ספר בשם זה מאת טרומן קפוטה12 ביוני 1968תינוקה של רוזמריRosemary’s Babyארצות הבריתאימה

שנות ה-70
+מועד יציאהשם בעבריתשם מקורימדינהסוגהמקורהערות30 בינואר 1971כלבי הקשStraw Dogsארצות הבריתפשערימייק יצא בשנת 201119 בדצמבר 1971תפוז מכניA Clockwork Orangeארצות הבריתפשע; דיסטופיה30 באוגוסט 1972הבית האחרון משמאלThe Last House on the Leftארצות הבריתאימההסרט חודש ב-200914 בנובמבר 1972The Victimארצות הבריתפשע; מסתוריןסרט טלוויזיה11 באוקטובר 1974חג מולד שחורBlack Christmasארצות הבריתאימההסרט חודש פעמיים באופן רופף: בשנת 2006 ובשנת 2019.17 בספטמבר 1976Death Weekendקנדהאימהבארצות הברית, הסרט הופץ בשם The House by the Lake, ואין קשר לסרט בריטי בשם זה משנת 1956 .13 באפריל 1977Death Gameארצות הבריתמותחןהסרט חודש ב-2015 בשם Knock Knock, ובעברית: "דפיקה בדלת".22 בנובמבר 1978אני יורקת על קברךI Spit on Your Graveארצות הבריתפשע; אימה; אלימות גרפיתהסרט חודש בשנת 2010.

שנות ה-80
+מועד יציאהשם בעבריתשם מקורימדינהסוגהמקורהערות5 בנובמבר 1980La casa sperduta nel parcoאיטליהאימה; ניצולבעברית: "הבית בקצה הפארק".12 בנובמבר 1982Alone in the Darkארצות הבריתאימה; סלאשר1983Home Sweet Homeארצות הבריתאימה; סלאשרהקרנת הסרט נאסרה בבריטניה בתוקף חוק. הוא נודע גם בשמות: Bloodyparty ו-Slasher in the House1983Angst(בגרמנית)אוסטריהאימהבאנגלית: Fear22 באוגוסט 1986Extrimitiesארצות הבריתדרמת מתח18 בספטמבר 1987חיזור גורליFatal Attractionארצות הבריתדרמת מתח5 במרץ 1989הפנטהאוזThe Penthouseארצות הברית; קנדהדרמת מתחסרט טלוויזיה שהופק עבור רשת ABC1 בדצמבר 1989Hider in the Houseארצות הבריתמותחן פסיכולוגי

שנות ה-90
+מועד יציאהשם בעבריתשם מקורימדינהסוגהמקורהערות20 ביולי 1990בית הליצניםClownhouseארצות הבריתאימה7 בספטמבר 1990Henry: Portrait of a Serial Killerארצות הבריתפשע; ביוגרפי28 בספטמבר 1990פסיפיק הייטסPacific Heightsארצות הבריתמותחן פסיכולוגי15 במרץ 1991שכחו אותי בביתHome Aloneארצות הבריתקומדיהפרודיה על סרטי פשע העוסקים בפלישה לבית; סרט ראשון בסדרה13 בנובמבר 1991פסגת הפחדCape Fearארצות הבריתמותחן פסיכולוגירימייק לסרט בשם זה משנת 196210 בינואר 1992היד שמנענעת את העריסהThe Hand That Rocks the Cradleארצות הבריתדרמה26 ביוני 1992חדירה בלתי חוקיתUnlawful Entryארצות הבריתפשע9 באוגוסט 1992הפחד שבפניםThe Fear Insideארצות הבריתמותחןסרט טלוויזיה14 באוגוסט 1992דרושה שותפה רווקהSingle White Femaleארצות הבריתדרמת מתח4 באפריל 1993When a Stranger Calls Backארצות הבריתאימה; מסתוריןסרט המשך ל"כשזר מתקשר" מ-1979; סרט טלוויזיה.11 במרץ 1994חטופים שכאלהThe Refארצות הבריתקומדיית אימה14 ביוני 1996כייבל גאיThe Cable Guyארצות הבריתדרמה קומית20 בדצמבר 1996צעקהScreamארצות הבריתאימה; סלאשר13 בינואר 1997Home Invasionארצות הבריתדרמת מתח11 בספטמבר 1997משחקי שעשועFunny Gamesאוסטריהפשע; אימהרימייק אמריקאי יצא ב-2007

שנות ה-2000
+מועד יציאהשם בעבריתשם מקורימדינהסוגהמקורהערות28 בספטמבר 2001אל תוציא מילהDon't Say a Wordארצות הבריתמותחן פסיכולוגי25 באפריל 2002החדרPanic Roomארצות הבריתפשע; פלישה לבית17 באוקטובר 2002לחיות בתמונותOne Hour Photoארצות הבריתדרמת מתח18 ביוני 2003Haute tension (בצרפתית)צרפתאימהבאנגלית: High Tension25 בנובמבר 2004המחנכיםDie fetten Jahre sind vorbei
(בגרמנית)גרמניה; אוסטריהדרמהבאנגלית: The Edukators14 באפריל 2005בן ערובהHostageארצות הבריתדרמת פשע25 באוקטובר 2005El habitante inciertoספרדאימה; מסתוריןבאנגלית: The Uninvited Guest11 בנובמבר 2005The Dark Hoursקנדהאימה10 בפברואר 2006פריצה ברשתFirewallארצות הברית; אוסטרליהפשע28 באפריל 2006הרד קנדיHard Candyארצות הבריתפשע19 ביולי 2006Ils (בצרפתית)צרפת; רומניהאימהבאנגלית: Them20 באפריל 2007חדר פנויVacancyארצות הבריתפשע; אימה21 במאי 2007טיוטה לרצחThe Killing Floorארצות הבריתפשע; מסתורין25 במאי 2007באגBugארצות הברית; גרמניהאימה13 ביוני 2007פנימהÀ l'intérieurצרפתאימה; אלימות גרפיתבאנגלית: Inside30 במאי 2008הזריםThe Strangersארצות הבריתאימה; מסתוריןסרט המשך יצא ב-201817 ביולי 2008דרושה שמרטפיתBabysitter Wantedארצות הבריתאימה13 בנובמבר 2008 (בישראל)קיל שוטKillshotארצות הבריתפשע; פעולה20 בינואר 2009חדר פנוי: ההתחלהVacancy 2: The First Cutארצות הבריתאימהבפורמט VOD24 באפריל 2009אובססיביתObsessedארצות הבריתדרמת מתח31 ביולי 2009האספןThe Collectorארצות הבריתאימה16 באוקטובר 2009The Stepfatherארצות הבריתפשע

שנות ה-2010
+מועד יציאהשם בעבריתשם מקורימדינהסוגהמקורהערות24 באפריל 2010Open Houseארצות הבריתפשעאין קשר לסרט האימה The Open House של נטפליקס משנת 2018.23 ביוני 2010Cherry Tree Laneבריטניהאימה2011Knifepointארצות הבריתפשע; אימה25 בפברואר 2011Secuestradosספרדאימהבאנגלית: Kidnapped4 במרץ 2011La casa mudaאורוגוואיאימה; הרפתקאותבעברית: "הבית השקט". חודש בשנת 2012 בסרט אמריקאי עצמאי בשם Silent House11 בספטמבר 2011388 Arletta Avenueקנדהאימה14 באוקטובר 2011Mientras duermesספרדאימהבאנגלית: As You Sleep14 באוקטובר 2011הסגת גבולTrespassארצות הבריתפשענובמבר 2017American Gothicארצות הבריתאימהיצא לצפייה ביתית בלבד (VOD, Blu-ray, DVD)9 במרץ 2012Silent Houseארצות הבריתאימה; מסתורין23 במרץ 2012Serbuan mautאינדונזיהפעולהבאנגלית: The Raid19 באפריל 2012 (בישראל)בקתת הפחדThe Cabin in the Woodsארצות הבריתקומדיית אימה4 במאי 2012יום האם הארורMother's Dayארצות הבריתאימה29 במאי 2012מדד התוקפנותThe Aggression Scaleארצות הברית; קנדהפשע; פעולה11 במאי 2012בית המצבורStash Houseארצות הבריתפעולה11 בספטמבר 2012In Their Skinקנדהאימה21 בספטמבר 2012הבית בקצה הרחובHouse at the End of the Streetארצות הבריתאימה; פסיכולוגי25 באוקטובר 2012Fresh Meatניו זילנדקומדיית אימה2012Hate Crimeארצות הבריתאימה; פשע; פאונד פוטג'; אנטישמיות; אלימות גרפיתהקרנת הסרט נאסרה בבריטניה. הופץ ב-15 באוקטובר 2013 בפורמט VOD.22 בפברואר 2013Dark Skiesארצות הבריתאימה; מדע בדיוני14 במאי 2013Home Sweet Homeקנדהאימהאין קשר לסרט האמריקאי באותו שם משנת 1981 (ראו לעיל)21 במרץ 2013המטרה: הבית הלבןOlympus Has Fallenארצות הבריתדרמת פעולה28 ביוני 2013וושינגטון על הכוונתWhite House Downארצות הבריתדרמת פעולההסרט הוגדר כ"פלישה לבית" על ידי מבקרי קולנוע14 באוגוסט 2013숨바꼭질
(באנגלית: Hide and Seek)קוריאה הדרומיתמסתורין23 באוגוסט 2013You're Nextארצות הבריתאימה7 ביוני 2013יפות רצחViolet & Daisyארצות הבריתקומדיית פשע שחורה25 ביולי 2013 (בישראל)הטיהורThe Purgeארצות הבריתאימה29 באוגוסט 2013Borgmanהולנדאימה; מסתורין11 באוקטובר 2013The House on the Wrong Side of the Tracksארצות הבריתאימהסרט פאונד פוטג'30 באוקטובר 2013Mischief Nightארצות הבריתאימה2013 (אוסטרליה)The Proposalטקסט מיושר לשמאלאוסטרליהאימה סרט קצר (44 דקות)
 סרט פאונד פוטג'
 יצא בפורמט VOD ב-1 בינואר 20184 בינואר 2014Penthouse Northארצות הבריתדרמת מסתוריןהסרט נודע גם בשם: Blinsided12 ביוני 2014Supremacyארצות הבריתדרמת מתח4 בספטמבר 2014Houseboundניו זילנדקומדיית אימה12 בספטמבר 2014No Good Deedארצות הבריתפשע7 באוקטובר 2014Mockingbirdארצות הבריתאימהסרט פאונד פוטג'5 באוקטובר 2014Berkshire Countyקנדהאימההסרט נודע גם בשם: Tormented14 באוקטובר 2014קריסטיKristyארצות הבריתאימה8 בינואר 2015Ich seh, ich sehאוסטריהאימה; מסתוריןבאנגלית: Goodnight Mommy24 בינואר 2015סטוקרRatterארצות הבריתפאונד פוטג'; אימה8 במאי 2015Sweet Homeספרדאימהדובר אנגלית12 ביולי 2015Intrudersארצות הבריתאימההסרט נודע בשני שמות נוספים: Shut In; Deadly Home30 ביולי 2015המתנהThe Giftארצות הבריתדרמת מסתורין24 באוגוסט 2015Tiger Houseבריטניה; דרום אפריקהפשע18 בספטמבר 2014Invadersארצות הבריתפרודיה סרט קצר (6 דקות)
 זכה בתואר "בחירת הצוות" של אתר Vimeo ו-12 פרסים בפסטיבלים שונים.
 פתוח לצפייה חופשית.18 בספטמבר 2015Captiveארצות הבריתפשע; פעולהאין קשר לסרט "שבויה" (The Captive) משנת 2014.28 בספטמבר 2015Deadly Virtues: Love.Honour.Obeyבריטניהדרמההופץ לצפייה על פי דרישה ב-7 בפברואר 201720 בנובמבר 2015#Horrorארצות הבריתאימהיש לבטא Hashtag Horror25 בינואר 2016פושעים ומלאכיםOutlaws and Angelsארצות הבריתמערבון5 בפברואר 2016Southboundארצות הבריתאימה; פנטזיהאנתולוגיה בחמישה פרקים5 בפברואר 2015The Break-Inארצות הבריתאימה; מסתוריןסרט פאונד פוטג'9 בפברואר 2016Hangmanארצות הבריתאימה4 במרץ 2016Emelieארצות הבריתאימה11 במרץ 2016The Ones Belowבריטניהדרמה11 במרץ 2016Naciyeטורקיהאימה; מסתורין8 באפריל 2016שקטHushארצות הבריתאימה; פסיכולוגי23 במאי 2016Home Invasionארצות הבריתמותחן4 ביוני 2016Mercyארצות הבריתמסתוריןהפקת "נטפליקס".24 ביוני 2016Intruderארצות הבריתאימה; מסתורין8 בספטמבר 2016לא לנשוםDon't Breatheארצות הבריתפשע; אימהסרט ראשון בסדרה23 בספטמבר 2016איש הצלליםI.T.ארצות הברית; אירלנד; צרפת;דנמרקפשע; מסתורין; פעולה;היי-טק7 באוקטובר 2016סכנה מבפניםInsideארצות הבריתאימה; מסתוריןהקרנת הבכורה התקיימה בפסטיבל סיטג'ס בספרד. ההפצה בעולם החלה ראשית בספרד ב-28 ביולי 2017, ובארצות הברית הוא הופץ ב-12 בינואר 2018 לצפייה ביתית בהזרמת מדיה.9 בדצמבר 2016Abattoirארצות הבריתאימה; מסתורין12 במרץ 2017Waiting for the Stormארצות הבריתפשע; פעולה15 ביוני 2017הס, תינוקת קטנהHush Little Babyארצות הבריתמתחסרט טלוויזיה1 בספטמבר 2017Jackalsארצות הבריתאימה22 בספטמבר 2017American Gothicארצות הבריתאימה הופץ לצפייה ביתית, תחילה בגרמניה, וב-24 באוקטובר - בארצות הברית.
 צולם במלואו בביתו של הבמאי סטיוארט קונלי.6 באוקטובר 2017Better Watch Outאוסטרליה; ארצות הבריתקומדיית פשע19 באוקטובר 2017אמא!Mother!ארצות הבריתמסתורין; אימה31 באוקטובר 2017Keep Watchingארצות הבריתאימה2 במרץ 2018Eat Meארצות הבריתאימה; פסיכולוגי; אלימות מיניתאת התסריט כתבה ג'קלין רייט לפי מחזה תיאטרון שלה, והיא גם משחקת בתפקיד הראשי.14 במרץ 2018 תקרית בארץ הרוחותGhostlandצרפתאימה; מסתורין דובר אנגלית
 מוכר גם בשם: Incident in a Ghostland16 במרץ 2018Us and Themארצות הבריתפשע22 במרץ 2018טרף ליליThe Strangers: Prey at Nightארצות הבריתאימהסרט שני בסדרה11 במאי 2018אמא יש רק אחתBreaking Inארצות הבריתפשע; פעולה12 בנובמבר 2018הביתWelcome Homeארצות הבריתדרמה20 בספטמבר 2019Villainsארצות הבריתקומדיה שחורה 10 במרץ 2019Tone-Deafברזילקומדיית אימה

שנות ה-20 של המאה ה-21
+מועד יציאהשם בעבריתשם מקורימדינהסוגהמקורהערות5 ביוני 2020בקיBeckyארצות הברית;קנדהדרמה; פעולה19 באפריל 2021For the Sake of Viciousקנדהאימההופץ בפלטפורמות דיגיטליות12 באוגוסט 2021לא לנשום 2Don't Breathe 2ארצות הבריתאימה; מסתוריןהמשך לסרט "לא לנשום" משנת 2016.אוגוסט 2021Baby Moneyארצות הבריתפשע7 בינואר 2022תהיו העיניים שליקנדהפשעהקרנת הבכורה התקיימה ב-10 ביוני 2021, במסגרת פסטיבל טרייבקה1 בספטמבר 2022Who Invited Themארצות הבריתאימההופץ בשירות הזרמת המדיה Shudder 11 במרץ 2023הזעם של בקיThe Wrath of Beckyארצות הבריתפעולההמשך ל"בקי" משנת 202022 בספטמבר 2023אף אחד לא יציל אותךNo One Will Save Youארצות הבריתמדע בדיוני, אימה, מותחן29 באפריל 2025The Last Cabinארצות הבריתפאונד פוטג'סרט עצמאי שהופץ ל-VOD בלבד

 הערות שוליים 

*
קטגוריה:סוגות בקולנוע
קטגוריה:סרטי מתח
פלישה לבית
קטגוריה:סרטי פשע